คลังไม่ลดภาษีน้ำมัน คาดราคาแพงระยะสั้น
คลังยันไม่ลดภาษีสรรพสามิตน้ำมัน คาดน้ำมันแพงระยะสั้น เสนอ ครม.ต่ออายุลดแวต 7% อีก 1 ปี
28 พ.ค. 2561

คลังยันไม่ลดภาษีสรรพสามิตน้ำมัน คาดน้ำมันแพงระยะสั้น เสนอ ครม.ต่ออายุลดแวต 7% อีก 1 ปี
นายประสงค์ พูนธเนศ ปลัดกระทรวงการคลัง เปิดเผยว่า ปัญหาราคาน้ำมันที่แพงขึ้นในขณะนี้ กระทรวงการคลังประเมินแล้วว่าเป็นปัญหาระยะสั้นไม่กระทบกับการขยายตัวทางเศรษฐกิจ ดังนั้นจึงไม่มีความจำเป็นต้องลดภาษีสรรพสามิตน้ำมันเพื่อทำให้ราคาน้ำมันขายปลีกในประเทศลดลง เพราะจะทำให้ประเทศเสียรายได้โดยไม่จำเป็น และทำให้ผู้บริโภคใช้น้ำมันอย่างไม่ประหยัด
ปลัดคลัง กล่าวว่า จะเสนอให้คณะรัฐมนตรี (ครม.) เห็นชอบขยายเวลาการลดภาษีมูลค่าเพิ่ม (แวต)จาก 10% เป็น 7% ที่จะสิ้นสุดในวันที่ 30 ก.ย. 2561 ออกไปอีก 1 ปี เนื่องจากเศรษฐกิจกำลังขยายตัวไปได้ดีจึงไม่ควรปรับเพิ่มขึ้นแวตในตอนนี้
“การลดแวต 7% ออกไปอีก จะทำให้รัฐบาลเสียภาษีไปประมาณ 3 แสนล้านบาท เนื่องจากเศรษฐกิจไทยและผลิตภัณฑ์มวลรวมในประเทศ(จีดีพี) มีขนาดใหญ่ขึ้นต่อเนื่อง ทำให้การเก็บภาษีแวตได้เพิ่มมากขึ้นไปด้วย แต่อย่างไรก็ดีการขยายเวลาการลดแวตออกไปจะส่งผลดีกับการขยายตัวเศรษฐกิจให้เติบโตต่อเนื่องตามเป้าหมายที่กระทรวงการคลังคาดการณ์ล่าสุดว่าปีนี้อัตราการขยายตัวขอจีดีพี จะขยายตัวได้ 4.5%” นายประสงค์ กล่าว
นายมนูญ ศิริวรรณ ผู้เชี่ยวชาญด้านพลังงาน ระบุว่า การที่ราคาน้ำมันในประเทศแพงเป็นผลมาจากการเก็บเงินเข้ากองทุนและภาษี โดยในน้ำมัน 1 ลิตร มีต้นทุนเป็นเนื้อน้ำมันประมาณ 60-65% ภาษีและกองทุนประมาณ 30-40% ที่เหลือ 5% เป็นค่าการตลาด
“ยกตัวอย่างเช่น เบนซิน 95 ราคาหน้าปั๊มประมาณ 37 บาท/ลิตร เป็นสัดส่วนของภาษีและกองทุนมากถึง 15-16 บาท หากลบส่วนนี้ออกไปจะทำให้ราคาน้ำมันเหลือเพียง 20-21 บาท หากเทียบกับมาเลเซียเราแพงกว่าจริง แต่หากเทียบกับลาว กัมพูชา เราถูกกว่า ดังนั้นเรื่องโครงสร้างน้ำมันเป็นสิ่งที่ประชาชนควรทำความเข้าใจและมีเหตุมีผลในการมองปัญหาด้านอื่นๆ” นายมนูญ กล่าว
ข้อมูลจากสำนักนโยบายการคลัง สำนักงานเศรษฐกิจการคลัง เมื่อเดือน ม.ค. 2561 ระบุว่า รัฐบาลมีรายได้จากการเก็บภาษีน้ำมันมากกว่า 2.2 แสนล้านบาท นับเป็นรายได้อันดับ 1 ในบรรดาภาษีสรรพสามิตซึ่งเป็นภาษีที่เก็บกับสินค้าฟุ่มเฟือย โดยภาษีรถยนต์เป็นอันดับที่ 2 มูลค่าประมาณ 1 แสนล้านบาท เป็นต้น
นายเทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ บริษัท ปตท. กล่าวว่า ขณะนี้ฝ่ายกฎหมายอยู่ระหว่างการตรวจสอบที่มาของเพจข่าวลวงหรือข่าวปลอมที่ออกมาโจมตี ปตท.อย่างต่อเนื่อง จะเน้นหาต้นตอของการปล่อยข่าว เชื่อว่าน่าจะมาจากกลุ่มคนเดิมๆ